Privat netværk – En sikker forbindelse til virksomheden\nEn sikker og pålidelig forbindelse er en forudsætning for høj performance og driftsstabilitet. Uanset hvilken sektor vi beskæftiger os med, er den digitale infrastruktur en nødvendig livsnerve, hvad enten der er tale om drift, produktion, kommunikation, sundhed eller sikkerhed. I et privat netværk (Mobile Private Network) dedikeres ressourcerne til din virksomhed, så I altid har høj kapacitet og uafbrudte forbindelser til rådighed. Herved undgås ulemper, der kan opstå i offentlige netværk, hvor ressourcerne deles ligeligt mellem alle virksomheder og mobilbrugere.\nImplementeringen af jeres private netværk starter altid med en rådgivningsfase, hvor vi kortlægger jeres behov og krav til sikkerhed, hastighed og pålidelighed. Private netværk kan leveres på både 4G-LTE og 5G-teknologi – alt efter hvor høje jeres performancekrav er.\nHvis du vil i dialog omkring mulighederne ved privat netværk, kan du bestille et opkald fra en af vores eksperter.\nVores eksperter tager altid udgangspunkt i jeres behov, og designer den løsning, der maksimerer jeres værdi\nRobustheden i private netværk garanterer ekstremt høj stabilitet. Vi drifter og overvåger jeres løsning, så I kan koncentrere jer om det, I er gode til\nVi leverer netværket, så du opnår ekstra sikkerhed på alle fortrolige data\nHvad er et privat netværk?\nPrivate netværk er lukkede, kundespecifikke lokale mobilnetværk, der fjerner forstyrrende flaskehalse. Løsningen sikrer garanteret kapacitet til virksomhedens applikationer og løser kritiske behov for sikre og øjeblikkelige forbindelser. Herudover får virksomheden også skærpet sikkerheden på fortrolige data.\nHvorfor er privat netværk en god idé?\nEt privat netværk er en velegnet løsning, når der kræves garanteret kapacitet i et begrænset område, ekstra pålidelighed, uafbrudte forbindelser, høj båndbredde eller lave responstider (latency). I kan også få leveret et lukket mobilt netværk, som kun jeres applikationer anvender.\nHvor benyttes private netværk i dag?\nPrivate netværk benyttes i alle sektorer, hvor en sikker og pålidelig forbindelse er et nødvendigt vilkår for fx driften, produktionen eller kommunikationen. Eksempler kan være industriel automatisering, fjernstyring, overvågning af produktionsfaciliteter og så videre.\nFunktionerne med privat netværk\nJeres private netværk optimeres mod de performancekrav, der er vigtige for jeres virksomhed, som fx.\nVi dedikerer dækning og kapacitet, der matcher jeres lokation og behov\nBåndbredde og svartid\nLøsningen kan optimeres mod høj datahastighed og hurtige svartider\nUltrahøj pålidelighed samt overvågning 24/7 sikrer kontinuerlig drift af jeres løsning\nVi skalerer jeres løsning, så alle jeres enheder kan forbindes til nettet, uanset hvor mange I har\nVi skaber et isoleret privat netværk, der virker på både den offentlige og lokale infrastruktur\nPlacerer alle elementer på jeres lokation, som sikrer endnu højere pålidelighed og hurtigere svartider\nVores eksperter besvarer alle jeres spørgsmål, så vi kan finde frem til den rigtige løsningsmodel.


foredrag Archives - Aggerbeck Terapi\nBestil “Skriveterapi – din guide til personlig vækst”\nSend en mail til ann.agg@mail.dk med dit fulde navn, adresse og mobilnummer. Bogen koster 270 kr. (inkl. forsendelse), som kan indbetales til:\n5341 0000248084 Arbejdernes Landsbank\nDu får tilsendt bogen, når jeg har registreret din indbetaling.\nIntroaften i skriveterapi (dagbog)\nKom og få en indføring i at bruge dagbogen til personlig udvikling\nEr du et sted i dit liv, hvor du har det svært lige nu? Har du problemer, konflikter med andre, bekymringer, dårligt humør, lavt selvværd…?\nEller har du bare lyst til at lære dig selv bedre at kende og passe rigtig godt på dig selv?\nSå er dagbogen lige noget for dig!\nLær at bruge dagbogen til at skabe indre ro og balance\nI løbet af aftenen får du en introduktion til skriveterapi og smagsprøver på øvelser, som kan bane vejen for ny indsigt i dig selv. Så medbring pen og papir.\nNB! Du behøver ikke have en drøm om at blive forfatter for at skrive dagbog, da det ikke handler om at skrive godt, men om at være villig til at skrive om sig selv. Så det kræver ingen særlige skriveevner.\nAnnette Aggerbeck vil i løbet af aftenen føre dig ind i dagbogens univers. Annette er eksamineret psykoterapeut (MPF) og ekspert i skriveterapi samt forfatter af bogen Skriveterapi – din guide til personlig vækst (Nyt Nordisk Forlag Arnold Busck). Bogen er fyldt med selvudviklende øvelser, der er lige til at gå til.\n“Det er tydeligt, at Annette Aggerbeck ved rigtig meget om emnet. Hun er virkelig hjemme i sit stof. Hun er nuanceret og indgår på bedste vis i dialog med deltagerne. Derudover skaber hun en god, varm og tryg stemning. Annette går meget op i, at det ikke må blive for stort og upersonligt, og det er rigtig godt. Selvom jeg har mange erfaringer selv med at skrive dagbog, gav samtlige øvelser et løft til et nyt niveau for mig. Det var jeg meget glad for.”\n“Tak for en virkelig lærerig og inspirerende aften. Fin blanding af øvelser og teori og helt fantastisk indledning.”\nLena, tidligere kontorchef\nNæste introaften er torsdag 23. januar 2020 kl. 19-21.\nSærtilbud! For 490 kr. får du både introaften og bogen Skriveterapi med i prisen (bogen koster normalt 270 kr., så du får 30% rabat på bogen)\nSend en mail til ann.agg@mail.dk eller sms til 4162 4232, hvis du vil med til næste introaften.\nSkriveterapi – et fantastisk redskab!\nEr du angst, deprimeret, ensom, stresset, sover du dårligt – eller har du det bare dårligt med dig selv uden helt at vide, hvad det handler om? Så kan du få det meget bedre med dig selv ved at skrive dagbog.\nAdskillige undersøgelser har vist, at det er godt for både vores psykiske og fysiske helbred at skrive om vores inderste tanker og følelser. Ved at skrive dagbog kan du blive mindre angst og deprimeret, slippe af med dine søvnproblemer, mindske stress og præstere bedre på dit studie eller i dit job.\nDagbogen kan også hjælpe dig med at:\nForstå dig selv og øge dit selvværd.\nFå løst dine problemer.\nBryde dine uhensigtsmæssige vaner og destruktive mønstre.\nBlive mere omsorgsfuld over for dig selv og mindske stress.\nFå en klarere følelse af mål og mening med dit liv.\nBlive mere robust over for livets udfordringer.\nOgså dit fysiske helbred styrkes ved at give udtryk for dine tanker og følelser på skrift. Dagbogen gør dit immunforsvar stærkere, så du undgår at blive så ofte syg. Forskning viser, at dagbogen blandt andet kan sænke et forhøjet blodtryk, forbedre din lungefunktion ved astma og reducere dine smerter, hvis du har kræft.\nKontakt mig hvis du har behov for, at jeg støtter dig i at få det bedre gennem terapi, sideløbende med at du skriver dagbog.\nLæs mere her: Terapi med skriveøvelser\nI bogen ”Skriveterapi – din guide til personlig vækst” (Nyt Nordisk Forlag Arnold Busck) viser jeg dig, hvordan du kan skrive dagbog for at få det bedre både fysisk og psykisk ved at bruge skriveterapeutiske værktøjer og øvelser. Bogen er opbygget, så du nemt kan gå i gang med masser af eksempler og trin for trin anvisninger.\nHer kan du læse presseteksten til bogen:\n(Nyt Nordisk Forlag Arnold Busck)\nAlt det kan en dagbog gøre for dig!\nSkriveterapi er et enkelt og genialt redskab til selvudvikling og en sikker vej til at lære dig selv bedre at kende og opnå langt større selvaccept og tilfredshed i livet.\nVed at skrive dagbog kan du blandt andet hjælpe dig selv med at:\nTackle dine problemer og finde løsninger.\nBryde uhensigtsmæssige vaner og destruktive mønstre.\nForbedre dit forhold til dem, du omgås.\nSkriveterapi er en billig, enkel og ligetil måde at komme af med sine tanker om stort og småt – og at komme i god kontakt med sig selv og sine inderste ønsker og behov. Denne bog tager dig i hånden, viser dig hvordan og hvorfor, og giver dig masser af inspiration, konkrete øvelser og illustrative cases. Når du har læst denne bog, vil dine fingre klø efter at komme i gang!\nRent fysisk kan det at skrive øge immunforsvaret og give lavere blodtryk – og astmatikere kan fx få forbedret lungefunktion, ligesom cancerpatienter kan opleve færre smerter. Endvidere har psykiatriske patienter så godt et udbytte, at skriveterapi kan sammenlignes med at gå i et terapeutisk forløb – dermed ikke være sagt at skrivning kan stå alene ved psykiske lidelser, men det kan være et godt supplement.\nLektørudtalelsens samlede konklusion var, at bogen er “en rigtig fin bog til personlig vækst. Gennemarbejdet og godt skrevet.”\nHer kan du læse artikler om “Skriveterapi – din guide til personlig vækst”:\n(Klik på linket med artiklens titel for at læse den)\nfemina: Kære dagbog…\nSindbladet: At være skabende og i krise kan godt gå hånd i hånd\nBerlingske: Skriv det ned, skriv det ud\nPsykologi: Skriv dagbog – og bliv klogere på dig selv!\nIN: Kære Dagbog!\nAlt for Damerne: Bliv gladere og sundere – Skriv dagbog\nKristeligt Dagblad: Dagbogen er en ven i papirform\nJyllands Posten: Dagbogen gør comeback med humørikoner og chatrobot\nSøndag: Derfor er det sundt at skrive dagbog\nArtiklen kan også læses i forkortet form her: soendag.dk\nLiv & Sjæl: Skriv dagbog – og få optimalt udbytte ved at lave dialoger\nSkive Folkeblad: Dagbog er effektiv terapi


Broen Frimenigheden Broen er en kirke i Vejle. På deres podcast kan du lytte til prædikerne fra gudstjenesterne i kirken. Frimenigheden Broen er tilknyttet Indre Mission og Evangelisk [...] Prædikener fra Evangelisk Luthersk Netværk ELN har lavet en liste over kirker fra deres netværk, som optager og deler prædikener fra deres gudstjenester. [...] flere tusinde lydfiler fra arrangementer, radioprogrammer og undervisning. Optagelserne stammer fra kirkelige foreninger og organisationer med evangelisk luthersk baggrund.\nmed Peter Højlund den 20. januar 2019\nskelner mellem god og dårlig forkyndelse. Vi vader nemlig rundt i det overalt, både i forskellige kirker og lejre, vi er på, men også herinde på YouTube. Det er vildt svært at sortere, men jeg har en t\nSlip livet løs v. Preben Kok\nkan komme ud af kontrolgrebet og blive sluppet fri igen. Hvordan? I den forbindelse spiller tro og kirke en særlig rolle. Hvilken? Optagelsen er fra Hjallerup Bibelcamping 2018.\nDer har gennem kirkens historie flere gange været debat omkring kristendommens forhold til krig og til aktiv deltagelse i militær kamp. Kan Jesu ord om fjendekærlighed tolkes, så man stadig kan være soldat\nkunne for øvrigt siges en hel del mere om verdensdommen, så der er stadig god grund til at gå i kirke den søndag.\nLægger kristne deres hoved i våbenhuset, inden de går ind i kirken? Denne episode af Spændingsfeltet går i dybden med forholdet mellem troen, fornuften og logikken. Kan vi egentlig tro noget ulogisk? Handler\ner den bedste fremgangsmåde, når man skal drive mission i dag i Danmark (både som individ og som kirke)? Kan man godt gå ud på gaderne og forkynde kristendom? Skal man være mere tilbageholdende og holde\ni Indre Mission, Indre Missions Ungdom (IMU), Danmarks Folkekirkelige Søndagsskoler (DFS) samt kirkelige arrangementer i øvrigt. Udstyret dækker over et lille lydopsæt med to små højttalere og op\ndåbstal skærper vores bevidsthed om hvad kirken er og skal. Kirke Dåb Økonomi [...] arbejde. De arbejder hver dag med tematikker, som berører tro og liv både i samfundet og indenfor kirken. I disse korte videoer deler de nogle af deres tanker - kig med! [...] Dåb Kirke


Ny ungdomsserie på TV 2 ZULU er kommet for at blive: Om TV 2\nNy ungdomsserie på TV 2 ZULU er kommet for at blive\nGustav Giese og Sara Hjort Ditlevsen spiller hovedpersonerne Tobias og Rose i 'Perfekte steder', der vender tilbage med sæson 2 på TV 2 ZULU i 2018. (Fotos: Andreas Omvik / TV 2)\nSara Hjort Ditlevsen og Gustav Giese, der spiller hovedrollerne i TV 2 ZULUSs fiktionsserie 'Perfekte Steder', kan opleves i endnu en sæson som Tobias og Rose, når 'Perfekte Steder II' får premiere i 2018.\nEn serie, der tager ungdommen alvorligt. Sådan beskriver kanalchef Sune Roland, TV 2 Networks, Mikael Wulffs fiktionsserie 'Perfekte Steder', der i efteråret 2017 kunne ses på TV 2 ZULU og TV 2 PLAY. Og seerne kan godt begynde at glæde sig - der kommer nemlig en ny sæson om Tobias og Rose og deres kærlighedsforhold.\n- Danmark har med 'Perfekte Steder' fået en ny ungdomsserie, og det var lige præcis det, vi ønskede med fiktionsserien. Den har alt, hvad der hører til en vild og stormende forelskelse, og vi er stolte over, at seerne, ikke mindst på TV 2 PLAY, har taget ’Perfekte Steder’ til sig. Derfor er vi selvfølgelig super glade for, at vi kan præsentere endnu en sæson i 2018. 'Perfekte Steder' er fortalt på et moderne og tidssvarende sprog, og desuden har seerne fået serveret ekstrascener, som på genial vis har uddybet og udbygget nogle af de scener, som vi ser i serien, siger Sune Roland.\n'Perfekte Steder' har Sara Hjort Ditlevsen (bl.a. kendt som Ritas datter, Molly, i TV 2-serien 'Rita') og Gustav Giese (bl.a. kendt for sine roller i filmene 'Nordvest' og 'Sommeren '92') i hovedrollerne som Rose og Tobias, der går igennem en stormende forelskelse. Det er Mikael Wulff, der har skrevet manuskript og instrueret 'Perfekte Steder'. Han ser frem til at give seerne endnu mere kærlighed:\n- Det har været fascinerende at skabe noget, hvor det væsentlige og altafgørende er følelser. I første sæson arbejdede vi hårdt på at lave nogle momenter, der rummede en vis eufori, en smittende stemning af forelskelse. I den nye sæson fortælles historien om fasen lige efter den altopslugende forelskelse, hvor lidenskaben stadig brænder, men virkeligheden presser sig på. Vi kommer dybere ned. Vi er lige nu i gang med at skrive manuskripterne, og de skrives i en tilstand af ophidselse. Det kan kun blive uforglemmeligt, siger Mikael Wulff.\nFra første sæson af 'Perfekte Steder', der blev sendt på TV 2 ZULU i efteråret 2017.\n'Perfekte Steder' er langt fra den eneste tv-serie, der bliver udviklet til TV 2 ZULU, hvor det er en klar strategi at vise mere fiktion, både dansk og udenlandsk, fortæller ZULU's kanalchef:\n- I den kommende tid sætter vi flere sejl ind for at få mere fiktion ind på TV 2 ZULU. Det er en del af hele TV 2-husets fiktionsstrategi at levere nye og spændende tv-serier året rundt. Vi ved, seere og brugere efterspørger genren, som også fungerer godt på tværs af vores forskellige platforme, siger Sune Roland.\nAlle afsnit af 'Perfekte Steder' med ekstrascener kan ses på TV 2 PLAY.


- Min stedfar er min helt! - Udfordringen\nAf Udfordringen\t 4. mar. 2016/09 (Læsetid: 12 minutter)\nMed sin optræden på lovsangsscenen ønsker Kim at give et eksempel på, hvordan tilbedelse og frihed under lovsangen kan se ud.\nHun er vant til at stå på en scene foran et stort publikum og tilbede Gud gennem sine sange. Kim Walker-Smith er sanger og leder af lovsangsbandet ”Jesus Culture”. I et interview med det kristne magasin Lydia fortæller hun, hvad tilbedelse betyder for hende.\nAf Ellen Nieswiodek-Martin\nKim, du virker så afslappet og glad. Og det til trods for, at du ikke havde det let som barn.\n– Ja, det passer. Min mor var 19 år, da hun fødte mig. Da jeg var fire, blev mine forældre skilt. Min mor giftede sig derefter igen flere gange. Derfor har jeg haft flere forskellige stedfædre, og ikke alle har behandlet mig godt.\nMen så kom den mand ind i dit liv, om hvem du i dag kan sige: ”Han reddede min familie. Han er vores helt.”\n– Jeg var omkring tolv år gammel, da min mor lærte George at kende, og det forandrede alt. Vi boede på det tidspunkt i et hus, som var så forfaldent, at der voksede svamp på gulvet. Tit havde vi ikke penge til mad, så jeg måtte gå sulten i seng. Jeg fik aldrig nyt tøj og havde ikke mit eget værelse. Jeg ved faktisk ikke, hvorfor George giftede sig med min mor – med den forhistorie, hun havde, og med os fem børn! Men det gjorde han og reddede os dermed. Han troede på Gud og gav troen videre til os. Det var hans fortjeneste, at vi kom med i en menighed. Sammen med ham flyttede vi ind i et ordentligt hus, hvor jeg fik mit eget værelse. Han købte nyt tøj til os. Jeg behøvede ikke længere gå sulten i seng. Mit liv ændrede sig ganske enkelt på grund af ham.\nOg dog var jeg i de første år bange for ham på grund af mine dårlige erfaringer med de andre stedfædre. Først da jeg blev voksen, formåede jeg at få et stærkt forhold til ham. Jeg havde ganske enkelt brug for tid, før jeg turde stole på ham, elske ham og virkelig åbne mit hjerte for ham. Men jeg er utrolig glad for, at jeg holdt ud, for han er virkelig faderen i mit liv. Og han er grunden til, at jeg tror på Gud. Var han ikke kommet ind i mit liv, havde jeg ikke stået her i dag.\nHar du stadig kontakt til din biologiske far?\nJa, men kun sjældent. Jeg elsker ham, og jeg ved, at han elsker mig. Han har psykiske problemer, fordi han fik en hjerneskade i forbindelse med en motorcykelulykke. Derfor er han ikke rigtig i stand til at være en far for mig.\nDet var din mor, som understøttede din musikalske begavelse …\nMin mor var med i et band, så jeg er så at sige vokset op med musik og sang. Jeg var tre år, da jeg første gang stod på en scene. Hele min familie er meget musikalsk og spiller forskellige instrumenter – i modsætning til mig. Jeg spiller ikke noget instrument.\nI dag står du regelmæssigt på scenen foran en stor menneskemængde. Glemmer du publikum, når du synger for Gud?\nJa, jeg fortaber mig ofte en smule i hengivelsen til Jesus, men jeg glemmer aldrig helt publikum, tværtimod. Jeg vil gerne opbygge en tæt kontakt til dem. Jeg vil gerne hjælpe dem med at finde ind til Jesus. Derfor forsøger jeg at spore mig ind på, hvad deres øjeblikkelige behov er.\nHvordan er du egentlig nået frem til at synge lovsangsmusik?\nDa jeg var 18, stillede jeg bevidst mit liv til rådighed for Gud. Dengang kom jeg i en menighed, som arrangerede ungdomskonferencer, de kaldte ”Jesus Culture”. Da folk i menigheden mærkede, at jeg kunne synge, bad de mig om at synge i lovsangsbandet.\nJeg havde absolut ingen erfaring med at prise Gud offentligt gennem musik, men jeg var til gengæld vant til at stå på en scene og synge – jeg havde jo trods alt medvirket i mange musicals som barn – men lovprisning i menigheden føles anderledes.\nDa du første gang skulle lede lovsang, flygtede du fra scenen. Hvad skete der?\nTil at begynde med sang jeg kun omme bagved. Så spurgte den daværende lovsangsleder mig, om jeg ville synge en sang, som han havde skrevet. Jeg følte mig under stærkt pres og ville gerne gøre det godt. Det var en søndag morgen; hele menigheden var der. Og jeg faldt fuldstændig igennem. Det var så pinligt for mig, at jeg under sangen løb min vej, væk fra scenen. Bandet spillede heldigvis bare videre. Jeg græd og sagde: Det gør jeg aldrig igen! Jeg egner mig ikke til at lede lovsang.\nMen så overvandt jeg min angst og forsøgte mig endnu en gang. Det kostede uendeligt meget mod. Til alt held var der nogen, der opmuntrede mig til det. Jeg laver stadigvæk fejl, men jeg oplever det ikke mere så pinligt. Jeg siger ganske enkelt til mig selv: Vi er én stor familie, og vi er her for at tilbede Jesus, ikke for at fyre et show af. Derfor ler jeg lidt ad mig selv og lægger det bag mig.\nMen du synger foran ti tusind mennesker ved ”Jesus Culture”-konferencerne. Det er der ikke mange andre kvinder, der ville turde. Er du en modig kvinde?\nJeg forsøger at være modig! Det gør mig sandsynligvis mindre nervøs end andre, at jeg har prøvet at stå foran mange mennesker. Som lovsangsleder ved jeg, det kræver meget mod at åbne sit hjerte i tilbedelsen – at tilbede på samme måde, som man ville have gjort, hvis man havde været alene. Med min optræden forsøger jeg at give et eksempel på, hvordan frihed kan se ud, hvordan tilbedelse kan se ud. Og det kræver mod, for jeg vil gerne, at andre også skal opleve denne frihed.\nHvad betyder tilbedelse personligt for dig, når du ikke står på scenen?\nTilbedelse betyder, at Jesus har skænket os sin kærlighed, og at vi gengælder denne kærlighed ved at skænke ham vores. Man behøver ikke noget band for at gøre det. Man behøver ingen instrumenter, ingen sange. Det drejer sig kun om forholdet til Jesus. Tilbedelse betyder, at jeg siger til Jesus, at jeg elsker ham og lader mig elske af ham.\nHar du også været ude for situationer, hvor du ikke har følt dig oplagt til at tilbede Gud?\nJeg var desværre netop gennem sådan en periode sidste år, da min bedste veninde aborterede. Kort efter mistede ægtefællen til et medlem af ”Jesus Culture”-bandet et barn. Begge begivenheder var tragiske. Dengang følte jeg virkelig ikke stor lyst til at tilbede Gud. Jeg var fyldt med sorg og vrede. Hvorfor skulle det ske? Bibelen opfordrer os til at elske Gud af hele hjertet til hver en tid. Det er ikke let, og jeg kan ikke komme på noget at sige, der vil gøre det lettere for mennesker, der oplever sorg. Alligevel går jeg til gudstjeneste, synger med på sangene, løfter mine hænder og siger til Jesus, at jeg elsker ham, også selvom jeg i mit indre oplever denne konflikt.\nDet vidunderlige er, at Jesus forstår sådanne følelser. De afskrækker ham ikke. Vi kvinder kan på én og samme tid føle både kærlighed og vrede. Jeg ved ikke, om mænd har det på samme måde. Det er en beslutning om at tilbede Gud, også når vi ikke føler os oplagte til det. Gennembruddet vil komme. Bestemt!\nFindes der mon noget, som virkelig kan få dig op i det røde felt?\nUretfærdighed gør mig rasende. Jeg bryder mig ikke om, når folk bliver dårligt behandlet, og jeg ser heller ikke stiltiende til. Hvis jeg ser nogen opføre sig voldeligt på gaden, har jeg svært ved ikke at gribe ind. Jeg har faktisk engang jagtet en, som var brudt ind i min venindes bil. Det var en stor og stærk mand. Han havde slået en rude ud med et brækjern og ikke bemærket, at jeg stod i nærheden og havde set det. Han snappede hendes håndtaske fra bilsædet og løb sin vej. Og jeg løb efter ham! Min eneste tanke var: Det skal han ikke slippe af sted med! Det er ikke i orden! Det var sikkert godt, at jeg ikke indhentede ham …\nKim sammen med sin mand Skyler Smith. De er begge seniorledere i Jesus Culture, Bethel Church i Redding, Californien. Kim er derudover leder for pladeselskabet Jesus Culture.\nDu leder pladeselskabet ”Jesus Culture”. Var det svært for dig at sætte dig ind i det forretningsmæssige, eller er det noget, du har i blodet?\nFør jeg gik fuldtids ind i musikbranchen, arbejdede jeg i en bank. Min stedfar var bankmand og min onkel finansrådgiver. Så det ligger til familien. Jeg har en vis flair for tal og var en ret god bankassistent. Det er naturligvis noget andet at drive et pladeselskab. Der var en indlæringsproces, hvor jeg skulle sætte mig ind i mange nye begreber, og jeg lærer stadigvæk nyt.\nHvordan er det så at være kvinde i en ledende stilling?\nDet er en udfordring! Det var især svært, da jeg ikke var gift. Der var nogle i menigheden, som fandt det upassende, og mange kvinder sagde: ”Kim, du bør ikke beklæde en ledende stilling, så længe du ikke er gift.” De mente heller ikke, jeg burde rejse og lede lovsangen på konferencer, fordi jeg ikke havde nogen mand. Jeg har uden tvivl måttet arbejde hårdere for at bevise, at jeg kunne klare det.\nJeg står i stor gæld til en af vores ledende medarbejdere i ”Jesus Culture”, som jeg har arbejdet sammen med fra allerførste færd. Han styrkede mig i, at en kvinde kan beklæde en ledende stilling. Det var samtidig en klar tilkendegivelse fra bandet – også over for udenforstående – om, at de havde besluttet sig for at udnævne mig til direktør i selskabet.\nDengang var du i begyndelsen af trediverne og i mellemtiden også blevet gift. Hvilke erfaringer gjorde du dig derpå?\nEn dag bad en medarbejder mig om at komme ind på sit kontor. Han konfronterede mig med et spørgsmål, som havde med mine følelser at gøre. Som leder skulle man efter hans mening holde sine følelser for sig selv og udadtil lade som ingenting. Jeg svarede: ”Lad mig tænke over det.” Derpå gik jeg, og tog mig god tid til at tænke over det.\nEfter nogle dage vendte jeg tilbage til ham og sagde: ”Ved du hvad, jeg er af en anden mening! Gud har skabt mig som kvinde, han har skabt mig med de følelser, jeg har. Jeg ved, at jeg ikke burde lade mig lede af mine følelser, men jeg kan ikke fuldstændig lægge dem fra mig. Jeg vil gerne have lov at lede som kvinde, ikke som en mand. Jeg vil gerne have lov at være feminin og samtidig stærk og kompetent til mit arbejde.” Derpå spurgte jeg ham: ”Har du nogensinde bemærket, at de bøger om ledelse, du sagde, jeg skulle læse, alle er skrevet af mænd? Jeg har endnu til gode at læse en bog om ledelse skrevet af en kvinde!” Han så på mig: ”Du har ret.”\nEt par dage senere kom han hen til mig og sagde: ”Vores snak har fuldstændig ændret min måde at tænke på.” Han var blevet klar over, at han længe havde taget det som en selvfølge, at jeg ville lede som en mand, og havde derfor ikke givet mig frihed til at lede som kvinde. Kvinder leder anderledes. Ikke dårligere, bare anderledes.\nHvad er dit råd til kvinder, som ikke tør sige ja til en ledende stilling?\nFor det første – for at overvinde angsten findes der kun én vej, nemlig at vedkende sig den. Det andet råd er et af mine yndlingsvers i Bibelen: ”Guds fuldendte kærlighed fordriver frygten.” I Bibelen læser vi, at Gud er kærligheden, og at hans kærlighed fordriver enhver frygt. Jeg tror, at når vi tilbringer tid med Jesus og giver ham lov til at udøse sin kærlighed over os, og han hvisker til os, hvor meget han elsker os, så vil denne kærlighed fylde os, så der ikke er plads til angsten. For det tredje kan det være en hjælp at tage kontakt til mennesker, som arbejder med og bestyrker kvinder i ledende stillinger. De vil kunne jævne vejen og give mod på opgaven.\nHvad vil du give dine sønner med på vejen? Hvad skal de lære til brug i deres liv?\nJeg ønsker for dem, at de må vokse op og blive mænd, som har kærlighed til Gud og til andre mennesker. Jeg ønsker for dem, de må få et stort og varmt hjerte, at de må lære at skænke Jesus al deres kærlighed, ikke være karrige med den og holde noget tilbage. Og at de virkelig må elske andre mennesker, og at mennesker tæt på dem også må mærke denne medfølelse.\nÅ-festival klar med nyt seminarkoncept\nTorben tegner og fortæller det glade budskab


Den germanofile dansker - politiken.dk\nDen germanofile dansker\n»Det skal være godt. Det skal være rigtig godt«, siger Peter Adolphsen om sin første roman.\nFeature 14. jun. 2003 kl. 00.00\nSmå tynde bøger. Store fede skamroser. Efter to bind 'Små historier' i henholdsvis 1996 og 2000 er det med udgivelsen af 'Brummstein' nu blevet alle gode gange tre for Peter Adolphsen. Fortællingen 'Brummstein' fik anmelderne til at spinde af velbehag snarere end at brumme som mystiske sten. Det skete stort set samtidig som Adolphsen modtog det store 3-årige legat fra Statens Kunstfond.\n»Så nu kan jeg kalde mig statsansat forfatter«, siger den 30-årige forfatter med et smil, der er endnu tyndere end hans bøger. »Nu er jeg forfatter. Det har jeg jo været siden den første bog udkom. Men nu siger jeg ikke længere: »Jeg er forfatter«, med et lille ironisk smil. Nu siger jeg det fuldstændig uden ironi. Men som forfatter er jeg nok ikke den allermest produktive«, indrømmer han.\nEr Peter Adolphsens bøger diminutive af omfang, er der til gengæld næsten ingen grænser for, hvad de kan rumme. Det er stoflig komprimeret prosa. På blot 68 sider gennemløber 'Brummstein' således Tysklands historie i det 20. århundrede på en måde, som er bevidst fragmentarisk, men forbavsende nok ikke føles afsnubbet.\nDen brummende sten\n'Brummstein' er historien om en mystisk brummende sten i det schweiziske hulekompleks Hölloch. I sin krystalstruktur har den på en eller anden måde lejret de geologiske bevægelser, der har skabt Alperne. Brummestenen bliver opdaget af en amatørforsker kort efter forrige århundredskifte.\nDen brummende sten gør ham midlertidig døv, men han hjemfører en flis, et fragment af stenen. Historien er således helt fra starten bogstavelig talt fragmentarisk fortalt. Denne flis går fra hånd til hånd op igennem det 20. århundrede og passerer som stafet både anarkismen, den nazistiske mystik, Det Tredje Riges undergang og ender i det postmoderne som objekt, som kunstnerisk postulat.\nUndervejs på de afvejede sider bag det æstetisk overbevisende omslag bliver der plads til mentalitetshistorie og muligheden for at nyde en sproglig finmekaniker yde sit ypperste. At handlingen udspiller sig i Tyskland og det tysktalende Schweiz er ingen tilfældighed.\nDen tyske bog\n»Jeg er lidt germanofil«, indrømmer Peter Adolphsen. »'Brummstein' er min tyske bog. Jeg kan godt lide Tyskland og tysk kultur. Grundigheden, rationaliteten og tankens skønhed«, opremser han. »At vi beskæftiger os så lidt med Tyskland er et ret nyt fænomen. Fra omkring 1800 til 1945 var Danmark kulturelt set en provins i Tyskland. Siden 1945 har vi ligesom stort set resten af verden forsøgt at blive en provins i USA«, konstaterer Peter Adolphsen tørt.\nUdviklingen er ikke svær at forstå, men han mener ikke, man reelt har gjort konsekvenserne op. »Vi har i høj grad vendt ryggen til det, vi egentlig selv er. Sprogligt, kulturelt og åndeligt er dansk kultur tysk, men vi lader som om, det ikke er tilfældet. Selvfølgelig kom der en stærk reaktion efter krigen. De første generationer efter besættelsen har forståeligt nok pumpet os med en meget antitysk følelse, men jeg synes, det er synd, man bliver ved med det«, siger Peter Adolphsen, der fremhæver Günther Grass' 'Krebsegang' som et godt eksempel på den tiltrængte revurdering, han mener, så småt er i gang.\n»Tyskerne var i høj grad også ofre i Anden Verdenskrig. Det var ikke tyskerne som sådan, der var nazister. Det var kun en del af befolkningen. Utroligt mange tyskere blev drevet i eksil eller foretog en indre emigration, hvor de trak sig væk fra politik og slukkede for radioens propaganda. Tyskerne selv har i høj grad knoklet med at bearbejde, hvad der skete under Hitler«, fremhæver Peter Adolphsen.\nEn tilsvarende selvransagelse har han svært ved at få øje på herhjemme. »Vores skyld var jo også stor. Vi tjente kassen på at sælge våben til tyskerne, og det er jo rare ting, man nu får at høre om lejrene for de østpreussiske flygtninge«, mener forfatteren, der dog samtidig understreger, at han er forfatter og ikke historiker.\nHvilket ikke vil sige, at han som fortæller griber ud i den blå luft. Der bliver bedrevet særdeles grundig research. Læsning i lange baner. Et besøg i Hölloch-hulerne var derimod ikke inkluderet i hans research. Det var helt bevidst. 'Brummstein' er ikke født af oplevelser, men er født af andre bøger. »Fra jeg fik idéen tog det mig tre og et halvt år at lave bogen, men det tog mig egentlig kun tre uger at skrive den«, fortæller han om det omfattende læsearbejde, der gik forud for skrivningen og de afsluttende tre måneders redigering og verifikation af data i den tyske Erzählung.\nSom voksen slog Peter Adolphsen sig i længere tid ned i Spanien, men et årelangt ophold i Wien som barn er hans eneste konkrete tilknytning til det tyske. Han er født i Århus og opvokset i Aalborg med afstikkere. Faderen er idéhistoriker og tog familien med, da han var gæsteprofessor i Wisconsin.\nPeter Adolphsens far underviser i videnskabsteori. Sønnen befatter sig med fiktion og har som sin eneste afsluttede uddannelse et treårigt ophold på Forfatterskolen. Alligevel får man, når man læser om de tektoniske og de andre teorier i 'Brummstein' en klar fornemmelse af, at æblet nok ikke er faldet så langt fra stammen endda.\nAt »Nutiden er nøglen til fortiden« (Charles Lyell i 'Principles of Geology' 1830-33) er et udsagn citeret i 'Brummstein', der snildt kan overføres fra geologien til litteraturen. Måske endda i højere grad. For Lyell, der i mange Herrens år blev anset for katastrofismens banemand (katastrofisme er en teori, der hævder, at Jorden har udviklet sig i katastrofiske omvæltninger, red.) er under hårdt pres. De pæne glidende evolutionsteorier passer godt til vores idéer om det borgerlige og civiliserede samfund. Men måske er katastroferne i stort og småt i mindst lige så høj grad, hvad der driver værket. I geologien og i fiktionen.\n»Jeg er ret autodidakt. Som 18-årig begyndte jeg at skrive alvorligt. Jeg begyndte med digte, men gik ret hurtigt over til prosa. Jeg fandt ud af, at jeg skulle fortælle historier, hvis det skulle blive interessant«. Selv læser han mere faglitteratur end skønlitteratur, og når det endelig er skønlitteratur, er det ikke øjeblikkets bestsellere. Han hænger stadig fast i hylden med klassikerne. »Hellere døde udlændinge end levende danskere«, som han udtrykker det.\nStort arbejde, små bøger\nFor Peter Adolphsen har den encyklopædiske tilgang ikke blot været spændende, men også en nødvendighed. Verden er fuld af vilde og voldsomme fænomener. Så man behøver ikke selv have en overophedet fantasi, når der findes vulkaner og enorme bølger som de såkaldte tsunami.\n»Det er godt stof. Og for mig er det en strategi for overhovedet at have noget at fortælle. Jeg er ikke på den måde en forfatter, hvor det bare sprøjter ud med originalitet og gode historier. Jeg skal knokle for det«. At bøgerne ender med at blive så tynde, som tilfældet er, gør ikke knokleriet mindre.\n»Det skal være godt. Det skal være rigtig godt. Og dette er den eneste måde, jeg kan få det til at lykkes. Min forlægger ville jo frygtelig gerne have, jeg skrev tykke bøger, men han vil heldigvis også gerne have, at jeg skriver gode bøger«.\nEn foreløbig løsning har været at udgive 'Små historier' og 'Små historier 2' i en samlet paperback. Hvilket heller ikke ligefrem har været en mursten. Der har været interesse for forfatterskabet fra udlandet, men også her venter man på en tykkere bog.\nUdlandet kan komme til at vente længe. For Peter Adolphsen tager det roligt. Han har ikke travlt. »Det har jeg egentlig aldrig haft. Laver jeg det godt, skal verden nok følge efter«.\nBrummstein's gammeldags klassiske look er blevet til efter Peter Adolphsens anvisning. Et sepiatonet fotografi af det bjerglandskab som rummer Hölloch. Et klassisk look. Forsynet med en enkelt lille foruroligende rød prik, der undergraver den tilsyneladende ro og klassicisme. Det meste er facts. Kun kernen er fiktion. En splint af en mystisk brummende sten forbinder mennesker og begivenheder i 'Brummstein'. En slags skæbnefortælling, hvor Skæbnen er lagt i hænderne på tilfældighedernes spil.\n»Jeg tror ikke på skæbnen i historien. Det er muligt at se mønstre, når man kigger bagud, men de er menneskeskabte. Ting er tilfældige og arbitrære. Der er ingen mening. Ting findes, bare fordi de kan. Det har ikke været meningen, at der skulle udvikles fluer, myg og opretgående, ubehårede aber. De er der, fordi naturen efterlader plads til, at det kan forekomme, og så forekommer det«. Fluer, myg, opretgående ubehårede mennesker. Encyklopædier, forfatterskoler, forfattere, fiktioner.\nEn af disse såkaldte fiktioner begynder med denne sætning, der placerer den et ganske andet sted i den serie af begivenheder, der tilsammen udgør noget ganske omfattende medmindre man opsummerer ret kortfattet og koncist:\n»Alpernes stadige orogenese er følgen af mikrokontinentet Adrias løsriven sig fra Afrika i Jura, dets efterfølgende rotation over det dengang eksisterende Tethyshav og kollision med Eurasien, henholdsvis 19. og 23. december, hvis vi benytter den kendte nedskalering, der afbilder Jordens alder som et kalenderår, hvor dinosaurerne uddør 2. juledag, hominiderne opstår om aftenen den 31. december og der nu, hvor dette skrives, er gået ti sekunder siden Romerrigets fem sekunder var forbi«.


Tynd kat! - Debatten\nIndlægaf OberstNasig » 7. jun 2016, 15:15\nJeg har denne hunkat på snart 8 år. Det er en perser. Hun har altid været på grænsen til det tynde og jeg vil gerne have fedet hende op.\nHun bliver fodret med RC allergi-foder, fordi hun har en hudlidelse, men hun spiser simpelthen ikke nok og har aldrig rigtig gjort det. Der er ikke tale om orm. Hendes appetit har altid været lille. Så er hun desuden meget fladnæset, så hun kan ikke spise foder, der har en aflang og rund form. Det fandt jeg ud af, da jeg skiftede til Hills og hun tabte stort set det hele ud af munden og alle ved jo, at har det først været i berøring med gulvet, så dutter det ikke!\nNu har jeg fået foder ved den lokale dyreshop, som skulle indeholde 30 procent fedt, men det hjælper jo ikke noget, når dyret ikke flyver i det. Jeg er nødt til at finde noget, der både tager hensyn til de lidelser persere kan få såsom problemer med nyrerne/urinvejene og som vækker hendes appetit. Denne forhandler frarådede killingefoder, idet det kunne have betydning for udviklingen af lidelser.\nHun rører iøvrigt ikke vådfoder. Det er kun slimet, hun slikker af og resten lader hun ligge.\nHun er iøvrigt sund og rask, skulle jeg hilse og sige og får olie hver dag til pels og hud.\nRe: Tynd kat!\nIndlægaf SourPuss » 8. jun 2016, 08:28\nNu kender jeg intet til perser, men min mor (med mig på sidelinien) har haft Maine Coon opdræt i lidt over 10 år.\nVores katte får killingefoder i lange perioder (imens hunkat er drægtig og som minimum indtil killingerne er flyttet hjemmefra), da foderet altid står fremme, er det selvfølgelig alle kattene der går i det, og de elsker det. Jeg har aldrig hørt noget om at killingefoder fremmer lidelser, men det er jo ikke ensbetydende at det ikke er sandt, jeg ville dog snakke med dyrlægen om dette... eller evt kontakte Royal Canin (ved at RCs opdrætter klubs "bagmænd" er yderst kompetente).\nDerudover kan jeg anbefale Hills A/D, det er vådfoder i paté form, vi har dog erfaring med at de hurtig bliver trætte af den, men den er meget energirig. Hvis det er for tykt til at hun gider spise det, kan man blande det op med lidt vand.\nIndlægaf OberstNasig » 9. jun 2016, 18:10\nSourPuss skrev: Nu kender jeg intet til perser, men min mor (med mig på sidelinien) har haft Maine Coon opdræt i lidt over 10 år.\nMin første indskydelse var nemlig også killingefoder, fordi det også skulle være velegnet til diegivende katte, men denne forhandler frarådede det på det kraftigste, fordi det i perserens tilfælde er vigtigt med korrekt kost, så den ikke udvikler nyreproblemer, som de især kan være plaget af. Så det er ikke fordi at det direkte fremprovokerer det.\nHun har bare aldrig villet røre det våde foder andet end at slikke slimen af, men jeg har ikke prøvet med Hills udgave. Jeg kan købe en enkelt og give det et forsøg. Fungerer det, kan jeg supplere lidt til tørkosten.\nIndlægaf SourPuss » 9. jun 2016, 21:13\nOberstNasig skrev: Hun har bare aldrig villet røre det våde foder andet end at slikke slimen af, men jeg har ikke prøvet med Hills udgave. Jeg kan købe en enkelt og give det et forsøg. Fungerer det, kan jeg supplere lidt til tørkosten.\nEn af mine katte gider heller ikke rigtig stikkerne i posevådfoderet, der slikker hun også mest bare slimet af. Men hun vil gerne spise det der er i paté form og elsker det når jeg blander lidt vand i så det bliver let flydende.\nIndlægaf OberstNasig » 14. jun 2016, 18:28\nJeg tror, jeg vil prøve med den originale form først og gemme halvdelen til blanding med vand. Så ser jeg, hvad der funker bedst for kræets kræsne gane.


Operation af bihuler AFLYST | bodyfocus.dk\nOperation af bihuler pga. hovedpiner\nVores datter på 14 havde over en periode klaget over voldsom hovedpine, hendes øjne hævede op så de var helt lukkede, og lægen indlagde hende akut på Glostrup hospital. Her kom hun i penicillin-behandling via drop, som dagpatient i ca. 14 dage, samt fik CT-skanning af bihulerne. Hun blev herefter henvist til yderligere undersøgelser på Gentofte hospital; disse viste at alle huller til såvel pandehuler som bihuler var næsten totalt lukket af betændelse. Lægerne anbefalede operation, hvor hullerne ville blive boret større, en operation, der ville tage 8 timer og ikke uden risiko!\nDet var vi ikke helt sikre på, at vi ville udsætte hende for, da hun i forvejen har været igennem flere operationer med bl.a. ører og knæ.\nEt vennepar anbefalede BodyFocus, som de mente kunne hjælpe, så en operation kunne undgås.\nAnja udtaler: ”Simone kom til mig med kraftig hovedpine, hvor panodiller på ingen måder hjalp.\nSimone fik akupunktur og kraniosakralbehandlinger. Efter første behandling var der ikke den store forskel. Men da vi skulle ses igen til nr. 2 behandling, havde hun ikke haft hovedpine. Vi behandler Simone intensivt en gang om ugen 8 gange. Symptomer bliver mindre og mindre, og den dag i dag, ses vi ca. 1 gang om året, hvor hun lige trænger til at blive løsnet i kæben og kraniet”.\nBåde vi og især vores datter er utrolig glade for, at behandlingerne hos BodyFocus har gjort, at vores datter undgik en risikabel operation. Vi kan kun anbefale andre at prøve det.\nSimone & Lena Lundal


Ændring af adresse, telefonnummer, mobilnummer, navn m.m. skal meddeles skolens kontor. Vi bruger bl.a. dit mobilnummer til at sende dig beskeder om aflysninger af timer, så det er vigtigt, at vi har det rigtige nummer.\nBiblioteket ligger i forbindelse med vores nye studiecenter og har åbent mandag-fredag kl. 7-18. Læs mere om biblioteket her.\nBlueNote er Himmelev Gymnasiums musikcafé. Ved BlueNote-arrangementer optræder både skolens egne bands og bands udefra. BlueNote er kun for skolens egne elever. Du kan læse mere her.\nBogaflevering foregår på skolens kontor hos Inge. Når du skal aflevere en bog, skal du huske at have dit studiekort eller dit sygesikringsbevis med. Din aflevering bliver registreret v.h.a. en stregkodelæser, og du får efterfølgende udleveret en kvittering. Det er vigtigt, at du gemmer disse kvitteringer, så du altid kan bevise, at du har afleveret en bog. Du skal holde øje med, hvilke bøger du skal aflevere. Det gør du i skolens elektroniske bogsystem Webboss. Såfremt du ikke afleverer bøgerne, vil skolen se sig nødsaget til at sende dig en regning på den manglende bog.\nUndervisning behøver ikke altid foregå i et klasselokale, og derfor tager vi ind i mellem på endags-ekskursioner ud af huset. Der er mange muligheder, og ekskursionerne kan fx foregå som besøg på virksomheder, møder med politikere, overværelse af en teaterforestilling, fredagsbøn i en moske eller indsamling af prøver og materiale til senere bearbejdning på skolen. Typisk afholdes ekskursionerne i skoletiden, og der mødepligt og almindelig fraværsregistrering.\nSkolens evakueringsplan afprøves hvert år i starten af det nye skoleår. Når alarmen lyder, eller der kaldes til evakuering over højtaleranlægget, skal alle bygninger forlades omgående. Alle elever samles klassevis på parkeringpladsen efter følgende plan:\nDu kan se ferieplanen for skoleåret 2012-13 her.\nDer er to slags fester på Himmelev Gymnasium: Skolens "egne" fester, som kun er for skolens elever, og Hist&Pist-festerne, hvor også eleverne fra Roskildes to øvrige gymnasier er inviteret.\nHimmelev Gymnasium er vært ved og ansvarlig for festerne for vores egne elever, nemlig introfesten i september og gallafesten i december.\nHist & Pist er et elevstyret festudvalg, som derudover arrangerer 4-5 fester i løbet af skoleåret. Der er altid professionelle vagter til at passe på os allesammen til Hist & Pist-festerne.\nHimmelev Gymnasium inviterer til forældremøde tirsdag den 18. september, hvor klassens teamlærere vil give et indblik i livet på skolen og klassens hverdag. Desuden afholdes der mandag den 19. november et orienteringsmøde for 1.g-elever og deres forældre om elevernes endelige valg af studieretning og valgfag. Der afholdes selvfølgelig også forældrekonsultationer, hvor forældre og elever kan mødes med de enkelte lærere og tale mere individuelt. For 1.g’s vedkommende finder de sted tirsdag den 27. november, mens der er forældrekonsultation for skolens øvrige elever torsdag den 10. januar. Tilmelding til både forældremøder og forældrekonsultationer forgår via lectio (husk at du skal være logget ind).\nFor at læreren kan gennemføre undervisning af høj kvalitet, kræves det, at eleverne forbereder sig til og deltager aktivt i timerne. En åbenlys sidegevinst herved er sjovere timer for både elever og lærer.\nHvis en elevs fysiske eller skriftlige fravær overstiger 15% i et enkelt fag eller 10% i fagene tilsammen, orienteres eleven om, at skolen vil iværksætte sanktioner, såfremt der ikke sker væsentlige forbedringer.\nHvis skolen opdager, at en elev har afleveret en skriftlig opgave, som er afskrift fra en anden opgave eller i øvrigt vurderes som snyd, registreres opgaven i første omgang som ikke afleveret. Eleven skal efterfølgende afhente opgaven hos rektor, som orienterer eleven om, at det er et brud på skolens ordensregler, og at det kan udløse sanktioner. I forlængelse af afhentning af opgaven kan der aftales en ny afleveringsfrist jf. proceduren ved opgaver, der ikke afleveres rettidigt.\nLæg aldrig penge eller værdisager i garderoben. Skolen har ikke en tyveriforsikring, der dækker eventuelle tab.\nUndervisningslokalerne på Himmelev Gymnasium er samlet i områder kaldet hjemstavne. Hver hjemstavn har sin egen farve - rød, gul, grøn, blå og violet. Og så har vi en naturfagshjemstavn med faglokaler til fysik, kemi og biologi.\nUndervisningslokalerne er fordelt omkring et åbent fællesområde, som bl.a. bruges til gruppe- og projektarbejde og til afslapning og hygge i pauserne. Flere hjemmestavne har i de sidste par år fået helt nye møbler med både caféborde og sofaarrangementer.\nHvis læreren er forsinket,\n... har du ikke fri! Efter 10 minutters forsinkelse skal I henvende jer på kontoret.\nDet er strengt forbudt at ændre på opsætning eller ændre på de installerede programmer på skolens maskiner. Det gælder både de stationære computere i studiecentret og de bærbare computere i hjemstavnene. Du må ikke sende anonym e-post eller på anden vis genere andre brugere af nettet. Du skal overholde almindelige danske og internationale love og regler om ophavsret m.m. Enhver brug af computere og nettet, som efter skolens vurdering enten er ulovlig eller er skadelig for skolens omdømme eller virksomhed, er forbudt og kan medføre sanktioner.\nComputerne i studiecentret er til fagligt arbejde - ikke til at spille på.\nHar du problemer i forbindelse med skolens trådløse netværk, tekniske problemer med skolens computere eller printere, kan du kontakte skolens altid hjælpsomme datavejleder; Jens Bechsgaard Christensen. Du kan enten sende ham en mail hgjc@himgym.dk eller henvende dig på kontoret, som vil give Jens besked. Du kan desuden finde en vejledning i at opsætte din computer til skolens net på skranken på kontoret.\nDu vil i starten af 1.g eller 1.hf blive introduceret til skolens IT-systemer. De vigtigste systemer finder du på skolens intranet. Du kan altid se dit aktuelle skema på Lectio, og via et personligt login kan du følge med i forskellig information fra skolen, fx karakterer, og hvornår du skal aflevere opgaver. I skolens bogsystem Webboss kan du se, hvilke bøger du har lånt fra bogdepotet, og hvilke du skal aflevere. Bogdepotet bruges til de bøger, som du får udleveret af dine lærere.\nKantinen er skolens hjerte, som bestyres med sikker og kærlig hånd af Bonna.\nKantinen holder åbent hver dag i frikvartererne til og med frokost.\nDu kan fx købe nybagte boller i 10-frikvarteret. Desuden kan du købe ciabattaboller med forskelligt fyld, sandwiches, frugt, muffins eller dagens lune ret. Dagens lune ret kan du forudbestille i 10-frikvarteret, så du undgår køen i 12-frikvarteret.\nDer er lektiecafé i den bagerste del af kantinen om eftermiddagen flere gange om ugen. Her mødes mange af skolens elever på tværs af årgangene over bøgerne og kagen, som kantinen serverer. Der er altid en hyggelig arbejdsom stemning i lektiecaféen. Der er to lærere tilknyttet lektiecaféen, som kan hjælpe med opgaver og almindelige lektier.\nFor både lærere og elever er det et fælles mål at skabe en tryg og positiv atmosfære i klassen, hvor der skal være plads til de mange forskellige typer, der er i en klasse. Derfor er der ikke plads til mobning! Hvis du alligevel bliver opmærksom på, at en af dine kammerater bliver udsat for mobning, er det uhyre vigtigt, at du reagerer hurtigt. Det bedste er selvfølgelig, hvis du kan sige fra i situationen og tale med mobberen. Hvis det er for svært, kan du tale med dine klassekammerater, henvende dig til din studievejleder eller en af dine lærere.\nBliver du selv udsat for mobning, er det altafgørende, at du gør noget for at ændre situationen. Du må i hvert fald ikke holde det for dig selv.\nAlle skolens elever og lærere mødes ca. en gang om måneden på forskellige ugedage til morgensamling i kantinen. På morgensamlingerne gives der vigtige beskeder til eleverne (fra ledelse, lærere eller andre elever) om forskellige kommende aktiviteter på skolen. Det kan være om fællestimer, fester, hyggeaftener, terminsprøver eller sportsstævner. Desuden plejer der at være et kreativt indslag fra nogle elever. Alle, der har noget på hjerte, kan få ordet på morgensamlingen. Operation Dagsværk\nDu kan læse om Operation Dagsværk her.\nKnallerten skal stå under halvtaget ved indgang syd uden for idrætshallen. Der må ikke stå knallerter i cykelkælderen aht. brandfaren.\nRingetider 1. lektion\nDe bøger, du skal bruge i undervisningen, låner du af skolen, og du kan kun låne dem, hvis du kvitterer med en gyldig underskrift på en titelliste. Skolens bøger har på en af de første sider et stempel, hvori du skal skrive navn og klassebetegnelse. Du er erstatningspligtig over for mistede eller ødelagte bøger. Hjemkaldte bøger skal afleveres straks.\nLommeregner og ordbøger skal du selv anskaffe. Spørg dine faglærere om hvilke, der anbefales.\nDu kan få SU fra kvartalet efter, du fylder 18 år.\nI slutningen af september, november og februar afholder skolen et orienteringsmøde om SU for elever, der fylder 18 år inden for det næste kvartal eller halve år.\nDu kan læse om SU og skal søge SU via www.su.dk.\nFor at få adgang til minSU skal du bruge en digital signatur eller en pinkode, som skal bestilles på www.su.dk. Det tager noget tid at få koden, så bestil den i god tid. På den måde er du sikker på, at du kan få din SU til tiden. Du kan tidligst søge SU én måned før, du er berettiget til at få SU.\nStudie- og ordensreglerne, som gælder for eleverne på Himmelev Gymnasium, skal værne om et godt studiemiljø, hvor det er undervisningen, som er udgangspunktet for samværet.\nDu kan læse Studie- og ordensreglerne her.\nUddannelseskort - hypercard\nDu kan få rabat på den daglige transport mellem dit hjem og skolen. Du kan søge om et uddannelseskort gennem det digitale systemwww.uddannelseskort.dk via selvbetjeningen: Log på mitUddannelseskort. Før du søger, skal du sørge for at have følgende parat:\n- et vellignende digitalt foto af dig selv, som du kan uploade\n- en aktiv mailadresse\n- navnet på din skole.\nFølg derefter blot anvisningen på den nævnte hjemmeside.\nValg af studieretning og valgfag\nStx-eleverne har i forbindelse med ansøgning til gymnasiet tilkendegivet, hvilken studieretning de ønsker efter det halvårlige grundforløb. Det endelige valg af studieretning foregår efter en grundig vejledning af studievejledere og faglærere i starten af december. Herefter vælges også valgfag, der ligger ud over studieretningsfagene.\nDet er ikke alle de udbudte studieretninger, der bliver oprettet, men skolens studieretningsudbud er bygget op, så det i videst muligt omfang kan tilgodese elevernes ønsker. Det betyder, at det tilstræbes, at eleverne får deres A-niveaufag i studieretningen eller i en kombination af studieretningsfag og valgfag.\nLæs mere om studieretningerne på Himmelev Gymnasium her.\nFor hf-elevernes vedkommende foregår valgfagsvalget i løbet af december. Forud for valget orienterer studievejlederne om valgfagssystemet og forskellige faglærere om de enkelte valgfag.\nLæs mere om valgfagene på Himmelev Gymnasium her.\nSkolen kan ikke garantere, at alle ønsker bliver opfyldt. De mest almindelige årsager til, at elevønsker ikke kan opfyldes, er manglende tilslutning til et valgfag eller skemamæssige forhold, som betyder, at undervisningen på to eller flere valghold skal foregå samtidigt.


Tilbehør til Invacare senge - MA-BED_ACC_da - Invacare\nInvacare tilbyder anerkendte og sikre pleje- og hospitalssenge. Vores elektriske senge er udviklet med henblik på at være det optimale hjælpemiddel til ældre og handicappede borgere, samtidigt med at være et aflastende arbejdsværktøj for plejepersonalet omkring den sengeliggende borger.\nTil samtlige Invacares senge kan leveres et bredt udvalg af sengetilbehør. Når hospitals- og plejesenge konfigureres med tilbehør, understøttes det individuelle hensyn til både borger og personale. Vores senge, i kombination med korrekt tilbehør, kan skabe et bedre og mere ergonomisk arbejdsmiljø for plejepersonalet. Samtidigt kan det brede udvalg af sengetilbehør være med til at efterleve borgerens ønsker og behov til omsorg, pleje og design.\nSkab den helt rigtige seng til din borger\nSengetilbehør til Invacare senge giver optimale tilpasningsmuligheder. Det brede udvalg af tilbehør gør det muligt at konfigurere den rette seng hver gang. Sengegavle, trælangside, sengeheste samt overtræk til sengehestene er afgørende parametre, når det kommer til plejesengens udseende. De mange muligheder er med til at sikre, at samme type seng kan passe ind både som hjælpemidler til ældre i egen bolig, hvor der kan være fokus på at skabe et hjemligt og diskret design, samt på institutioner, hvor der oftest vil være fokus på at konfigurere en seng, der sikrer enkel håndtering, gode muligheder for vask og genanvendelighed.\nBehovet for sengetilbehør varierer fra borger til borger. Vores store sortiment omfatter udover sengegavle, trælangside, sengeheste og sengehesteovertræk også et bredt udvalgt af støttegreb, sit- og stand-up støtter og sengegalger, hjælpemidler der alle er med til at støtte borgeren såvel i sengen, som ved ind- og udstigning.\nListen over sengetilbehør er lang, og mulighederne næsten uendelige. Du kan downloade vores tilbehørsbrochure her på siden og finde mere information om det fulde sortiment, som udover førnævnte også omfatter:\nFenderhjul og afstandsfender\nAlternative håndbetjeninger og styrebokse\n”Ud-af-sengen” og epilepsialarmer\nLæse- og sengeborde samt sengebakker\nRygstøtter og ryglæn til senge\nElektriske senge og sengetilbehør skal selvfølgelig altid anvendes sammen med den rette madras. En sengeliggende borger vil ofte have risiko for at udvikle liggesår. Den rette hospitals- eller plejeseng i kombination med velvalgt sengetilbehør og en trykaflastende madras er et uundværligt hjælpemiddel i kampen mod tryksår. Invacare tilbyder et komplet sortiment af madrasser, der dækker alle tryksårskategorier, herunder madrasser i flere skumtyper, hybridmadrasser, statiske luftmadrasser og vekseltrykmadrasser.\nDu kan finde yderligere information om Invacares sengetilbehør i afsnittet Sengeborde og ryglæn til senge samt finde information og dokumentation for vores madrasser i afsnittet Antidecubitus og positionering.\nInvacares senge og sengeheste lever op til de skærpede sikkerhedskrav i IEC 60601-2-52.